Ego Guido, comes Nivernensis et Forensis, et Mathildis, comitissa, uxor sua, notum facimus universis presentibus et futuris, quod nos dilectis burgensibus nostris de Vermentone, et omnibus illis qui in dictam villam in nostra justicia vel in nostro dominio, venerint moraturi, dedimus imperpetuum et concessimus libertatem ad usus et consuetudines Lorriaci, talem, videlicet, - quod quilibet burgensis noster dicte libertatis, tenens focum et locum, sex denarios monete ibidem currentis, annuatim, ad festum Sancti-Remigii, de festagio, nobis reddet ibidem. - Nullus hominum dicte libertatis, consuetudinem aliquam reddat de nutritura sua, nec de blado; suo quod de vineis suis habuerit, foragium reddat. - Nullus eorum in exercitum vel chevauchiam eat, nisi eadem die ad domum suam, si voluerit, reveniat. - Nullus eorum possessionem habens, aliquid ex ea perdet pro quocumque forefacto, nisi adversus nos vel aliquem de hospitibus nostris foris-fecerit. - De excasuris ita erit quod ad propinquiorem devenient heredem. - Volumus, eciam, et concedimus ut mercatum nostrum quod solebat esse apud Betriacum, castrum nostrum, die jovis cujuslibet septimam, sit amodo, imperpetuum, similiter die jovis, apud Vermentonem, apud justiciam nostram, sub tali consuetudine et libertate sub qua erat apud Betriacum. - Nullus ad mercatum Vermentonis veniens, sive rediens, capiatur sive disturbetur, nisi die ipsa forisfactum fecerit. - Nullus in die mercati Vermentonis vadium sui plegii capiat, nisi die consimili plegiacio illa facta fuerit. - Forisfactum de sexaginta solidis ad quinque solidos, et forisfactum de quinque solidos ad duodecim denarios veniant, et clamor prepositi ad quatuor denarios. - Nullum eciam dicte libertatis extra Vermentonem causa placitandi trahemus. - Nos, vero, nec aliquis alius pro nobis tailliam nec oblacionem, neque rogam habitantibus dicte libertatis faciemus apud Vermentonem. - Credenciam habebimus ad dies quindecim completos persolvendi. - Si quis vadium nostrum aut alterius habuerit, non tenebit illud ultra octo dies, nisi sponte. - Si, autem, aliquis dicte libertatis, erga alium inimiciciam incurrerit absque libertatis infractura et clamore, preposito non facto, concordaverit, nichil ob hoc nobis, vel preposito nostro, emendabit; et si clamor inde factus fuerit, licet illis concordare, ex quo districtum persolverint: si aliquis de aliquo clamorem fecerit, et unus erga alium, nullam fecerit emendacionem, nichil pro hiis nobis vel preposito nostro emendabit. - Si aliquis alicui sacramentum facere deberuit, ei licet condonare. - Si homines dicte libertatis vadia duelli temere dederint, et prepositi assensu, antequam tribuantur obsides, concordaverint: duos solidos et sex denarios uterque persolvet; et si obsides dati fuerint, septem solidos et sex denarios persolvet uterque. Si de legitimis hominibus duellum factum fuerit, obsides devicti, centum et duodecim solidos persolverit. - Nullus eorum captus teneatur, si plegium veniendi ad jus dare poterit, - Quislibet eorum res suas, si vendere voluerit, vendat, et redditis vendicionis suis si ab illa recedere voluerit, liber et quictus recedat, nisi in villa forisfactum fecerit pro quo debeat retineri. - Quicumque in libertate Vermentonis anno et die manserit, nullo clamore eum sequente, et neque per nos sive per prepositum nostrum rectitudinem prohibuerit, deinceps liber et quictus permaneat; hoc excepto quod homines nostros tailliabiles de foris villam venientes, in dicta libertate non poterunt retineri. - Nullus cum aliquo placitabit, nisi causa rectitudinis exequende vel recipiende. - In furno nostro Vermentonis non eruut portatores, consuetudine; nec eciam excubie erunt in villa. - Quicumque in mercato Vermentonis aliquid emerit vel vendiderit, et per oblivionem vendiciones sive minagium retinuerit: post octo dies illud persolvat sine aliqua emenda, si jurare poterit quod scienter non retinuisset. - Si aliquis hominum dicte libertatis, accusatus de aliquo fuerit, et teste comprobari non poterit, contra probacionem impetentis per solam manum suam se deculpabit. - Nullus enim de eadem libertate, de quocumque vendiderit vel emerit super septimanam, et se quocumque emerit in die Jovis in mercato pro non suo, aliquam consuetudinem dabit. - Insuper, voluimus et statuimus quod Ballivus et Prepositus noster, qui pro tempore erunt, quociens in Bailliam illam positi fuerint, jurabunt omnes istas libertates et consuetudines tenere firmiter, et fideliter observare; et prepositus noster, qui pro tempore ibidem erit, Bedellos suos per accordamentum predictorum hominum in dictam tenebitur ponere libertatem. - Et quoniam volumus ut premissa omnia perpetuam habeant firmitatem, omnia supradicta super sacro-sancta evangelia juravimus firmiter tenenda imperpetuum, et fideliter observanda; volentes heredes et successores nostros ad hoc similiter obligari. Quod ut ratum sit et firmum, presentes litteras fecimus sigillorum nostrorum munimine roborari. Actum, apud Vermentonem, anno Domini millesimo ducentesimo tricesimo-quinto, mense Julio, die martis post Festum Beate-Marie Magdalene.